Elisabeth Arnold (RV), 2002-11-26:
På Det Radikale Venstres vegne vil jeg sige, at det var velgørende at høre ordførertalen fra Socialistisk Folkeparti.
Jeg synes, det har været rent ud sagt pinligt at overvære det skænderi, der har været mellem regeringspartierne og Socialdemokratiet om det her beslutningsforslag.
Den gamle kinesiske leder, Deng Xiaoping, sagde: Jeg er ligeglad med, hvilken farve katten har, bare den fanger mus.
Det kan vi sagtens finde ud af, vi skal bare lade være med at lave de der voldsomme skænderier, som ikke fører nogen steder hen overhovedet.
Jeg vil da gerne spørge helt retorisk: Er der mon nogen som helst herinde, der ikke vil rockeruvæsenet til livs?
Nej vel, det er der jo ikke.
Derfor er begrundelsen for forslaget fuldstændig i orden, det er rigtigt, at vi har masser af problemer med rockerne rundtomkring, men jeg vil nok sige, at når jeg ser på den opbygning af nye centre, man foreslår her, så forstår jeg slet ikke, hvordan man kan skrive sådan et forslag uden at tænke på, at der faktisk ligger faktisk et gennemarbejdet forslag om en ændring af politikredsstrukturen i Danmark.
Det nævner man ikke med et ord.
Det synes jeg godt, forslagsstillerne kunne have gjort, og jeg synes også godt, regeringspartierne kunne have drøftet denne her sag overhovedet i debatten.
Nu har den rapport ligget i snart et års tid på Folketingets bord, og der har været larmende stilhed omkring den.
Det er jo sådan, at der er 30 told- og skatteregioner rundtomkring i landet, og politirapporten foreslår antallet af politikredse sat ned til 25.
Det kunne jo være meget nærliggende at sige, om det antal politikredse måske skulle være lig med antallet af told- og skatteregioner, men nej, det vil man ikke tale om.
Så jeg synes, det er påfaldende, at man ikke kan sammenkæde disse forslag om regioner med de forslag til politikredse, der ligger på bordet.
Vi har diskuteret det her tidligere i Folketingets Retsudvalg, og vi har også haft justitsministeren i samråd i forbindelse med nogle af de aktuelle rockersager, der har været tidligere på året.
Jeg kan huske, at vi på et tidspunkt diskuterede, hvordan det var lykkedes myndighederne i Nordjylland - dvs. politi, socialvæsen, kommuner, skoler, fritidsorganisationer osv. også i samarbejde med civilsamfundet, med de almindelige borgere i de forskellige byer simpelt hen ved en samlet indsats mod rockeruvæsenet - at holde Nordjylland fri for sommerballade med rockerne.
Efter at nogle borgmestre havde fortalt offentligheden, at de manglede ændringer i registerlovgivningen for at kunne samarbejde, havde de et møde med justitsministeren, og vi spurgte så justitsministeren, hvad det var for ændringer i registerlovgivningen, borgmestrene gerne ville have gennemført, for at de kan samarbejde.
Vi fik det svar, at det var der ingen, der vidste, for de havde ikke afprøvet reglerne endnu.
De turde simpelt hen ikke prøve reglerne, fordi de var bange for at støde på dem.
Vi ved ikke engang, hvad det er for regler, borgmestrene ikke kan udnytte. Derfor synes jeg ærligt talt, at vi skulle se at få afholdt den høring, så vi kan komme til bunds i, hvilke regler vi har, hvor meget de kan udnyttes, og hvor mange dispensationer man kan få for at opnå nogle resultater.
Vi bruger alt for meget tid herinde til at slå hinanden i hovedet og sige, du er dum, nej, jeg er dum, og det var dig, der var dum osv.
Vi kommer ingen vegne med det.
Lad os afholde nogle høringer om, hvad det her skyldes, og så bruge den udmærkede lovgivning, vi har i forvejen, til at få lavet et ordentligt tværgående samarbejde.
Det er lige meget, hvad farve katten har, bare den fanger mus.